Svima koji ne mogu opravdati svoju imovinu ostvarenim prihodima »odrezat« će se dodatni porez, a rješenja Porezne uprave o tome bit će javno objavljena.Tako će se jasno i transparentno vidjeti tko nije plaćao porez, jer se govori da je među njima i »puno krupnih riba«, poručio je Linić.

ZAGREB Uz listu poreznih dužnika i poslodavaca koji svojim radnicima nisu isplatili plaće, Porezna uprava objavljivat će i popis građana koji svoju imovinu ne mogu opravdati prijavljenim prihodima. To je promjena koju donose izmjene Zakona o porezu na dohodak, a to znači da će građani doznati tko je kupio imovinu koja je znatno vrjednija od prihoda koje je prijavio poreznoj upravi i na njih platio porez.

Porezna uprava već godinu i pol uspoređuje imovinu građana s prijavljenim prihodima u slučajevima gdje se pokazalo da su građani stekli imovinu koja je barem 25 posto veća od prihoda koje su prijavili. Takav nesrazmjer upućuje na pokušaj izbjegavanja plaćanja poreza, pa Porezna uprava nanovo obračunava stečeni dohodak i građanima razrezuje porez na tu razliku.

Izvršno rješenje

Onim obveznicima za koje se i u drugostupanjskom rješenju, odnosno nakon žalbe Poreznoj upravi, potvrdi taj nesrazmjer prijeti objava imena na web stranici Porezne uprave s podacima o visini dohotka koji po mišljenju poreznika nije bio prijavljen.

To znači da će se građani naći na popisu onog trenutka kad je rješenje postalo izvršno, odnosno kad novoobračunati porez moraju platiti, bez obzira jesu li ispoštivali to rješenje i platili porez. Uz to, obveznici se na to rješenje mogu i žaliti Upravom sudu, koji može poništiti drugostupanjsku odluku Porezne uprave i utvrditi da su građani uredno prijavljivali svoje prihode, no njihovo ime svejedno već može biti objavljeno na stranicama Porezne uprave.